UMH19080036

**Drög**

**REGLUGERÐ**

um skráningarskyldan atvinnurekstur.

1. gr.

*Markmið.*

Markmið reglugerðar þessarar er að bæta viðmót og einfalda aðgengi að stjórnsýslu og auka skilvirkni með því að taka upp skráningu atvinnurekstrar í miðlæga rafræna gátt.

Jafnframt er það markmið reglugerðarinnar að búa landsmönnum heilnæm lífsskilyrði og vernda þau gildi sem felast í heilnæmu og ómenguðu umhverfi.

Loks er það markmið reglugerðarinnar að koma í veg fyrir eða að draga úr losun út í andrúmsloft, vatn og jarðveg og koma í veg fyrir myndun úrgangs í því skyni að vernda umhverfið.

2. gr.

*Gildissvið.*

Reglugerð þessi gildir um skráningarskyldan atvinnurekstur sem tilgreindur er í viðauka við reglugerð þessa.

3. gr.

*Skráningarskylda.*

Rekstraraðili skráningarskylds atvinnurekstrar, sbr. viðauka, skal skrá starfsemina sína hjá Umhverfisstofnun áður en hún hefst.

Óheimilt er að hefja skráningarskyldan atvinnurekstur fyrr en skráning hefur farið fram, skráningargjald greitt og Umhverfisstofnun hefur sent rekstraraðila staðfestingu skv. 7. gr.

Umhverfisstofnun staðfestir skráningu rekstraraðila þegar hann hefur skráð fullnægjandi upplýsingar og staðfest yfirlýsingu um að starfsemi hans sé í samræmi við gildandi löggjöf.

4. gr.

*Upplýsingar um starfsemi, yfirlýsing rekstraraðili og staðfesting á skráningu.*

Rekstraraðili skal skrá upplýsingar um rekstraraðila, lýsingu á tegund starfseminnar, umfangi hennar og umfangi einstakra rekstrarþátta, staðsetningu starfseminnar, svo sem fastanúmer fasteignar þar sem starfsemi fer fram, og eiganda hennar ásamt öðrum upplýsingum eða gögnum sem Umhverfisstofnun telur nauðsynleg.

Rekstraraðili skal við skráningu lýsa því yfir að hann uppfylli þær almennu kröfur sem gilda um atvinnureksturinn, að starfsemin sé í samræmi við samþykkta notkun húsnæðis eða aðstöðu og að skráðar upplýsingar um starfsemina séu réttar.

Þegar fullnægjandi upplýsingar og yfirlýsing rekstraraðila liggja fyrir staðfestir Umhverfisstofnun skráninguna og tilkynnir rekstraraðila, eiganda fasteignar og viðkomandi heilbrigðisnefnd um skráningu atvinnurekstrar. Umhverfisstofnun sendir jafnframt upplýsingar um starfsemina til viðkomandi heilbrigðisnefndar.

Umhverfisstofnun skal leiðbeina rekstraraðila um hvaða reglur gilda um starfsemi hans.

Umhverfisstofnun skal hafa upplýsingar um skráð fyrirtæki aðgengileg á vefsvæði sínu.

5. gr.

*Almenn starfsskilyrði.*

Umhverfisstofnun gefur út almennar kröfur sem gilda um skráningarskyldan atvinnurekstur, sbr. viðauka, þar sem fram koma þær kröfur sem gerðar eru til hlutaðeigandi atvinnurekstrar.

Umhverfisstofnun skal hafa almenn starfsskilyrði aðgengileg á vefsvæði sínu.

6. gr.

*Ábyrgð rekstraraðila.*

Rekstraraðili skráningarskylds atvinnurekstrar ber ábyrgð á því að starfsemi hans sé í samræmi við gildandi löggjöf, sé skráð og að skráðar upplýsingar um starfsemi hans séu réttar.

7. gr.

*Skráning.*

Umhverfisstofnun sendir rekstraraðila rafræna staðfestingu um að starfsemi hans sé skráð. Umhverfisstofnun skal upplýsa heilbrigðisnefndir um skráningar rekstraraðila.

8. gr.

*Breytingar á starfsemi.*

Rekstraraðila ber að skrá upplýsingar um fyrirhugaðar breytingar á skráningarskyldri starfsemi með hæfilegum fyrirvara hjá Umhverfisstofnun

9. gr.

*Eftirlit.*

Heilbrigðisnefnd fer með eftirlit með skráningarskyldum atvinnurekstri. Eftirlit með reglugerð þessari fer samkvæmt lögum nr. 7/1998 um hollustuhætti og mengunarvarnir og eftir því sem við á reglugerð um losun frá atvinnurekstri og mengunarvarnaeftirlit, reglugerð um varnir gegn olíumengun frá starfsemi í landi og reglugerð um hollustuhætti.

10. gr.

*Gjaldtaka.*

Um gjaldtöku fyrir skráningu og eftirlit fer samkvæmt lögum nr. 7/1998 um hollustuhætti og mengunarvarnir og eftir því sem við á reglugerð um losun frá atvinnurekstri og mengunarvarnaeftirlit og reglugerð um hollustuhætti. Umhverfisstofnun innheimtir gjald fyrir skráningu og breytingar á skráningu samkvæmt reglugerð þessar.

Heilbrigðisnefnd innheimtir gjald fyrir eftirlit með skráningarskyldum atvinnurekstri samkvæmt reglugerð þessari.

11. gr.

*Málsmeðferð o.fl.*

Um málsmeðferð og úrskurði, valdsvið, þvingunarúrræði og viðurlög fer samkvæmt lögum nr. 7/1998 um hollustuhætti og mengunarvarnir.

12. gr.

*Afturköllun skráningar.*

Rekstraraðili getur afskráð starfsemi sína hjá Umhverfisstofnun.

13. gr.

*Lagastoð og gildistaka.*

Reglugerð þessi er sett með stoð í 1. og 3. mgr. 8. gr. laga nr. 7/1998 um hollustuhætti og mengunarvarnir, sbr. 1. tölul. 4. gr. og 1. og 20. tölul. 5. gr. laganna. Þá er reglugerðin sett að höfðu samráði við Samband íslenskra sveitarfélaga um atriði er varðar skyldur sveitarfélaga, sbr. 3. mgr. 43. gr. laga um hollustuhætti og mengunarvarnir.

Reglugerðin öðlast gildi 1. janúar 2020. Frá sama tíma fellur úr gildi auglýsing nr. 582/2000 um lista yfir mengandi starfsemi sem ekki er krafist ítarlegrar starfsleyfisgerðar.

*Ákvæði til bráðabirgða.*

Við gildistöku reglugerðar þessarar ber hlutaðeigandi heilbrigðisnefnd að veita Umhverfisstofnun upplýsingar um þá starfsemi sem hefur gild starfsleyfi og fellur undir reglugerðina á sniðmáti sem Umhverfisstofnun ákveður sbr. 4. gr. reglugerðar þessarar. Umhverfisstofnun færir þær upplýsingar inn í miðlæga skrá sína eins fljótt og verða má. Áður en þessi starfsleyfi renna út ber rekstraraðila að skrá starfsemi sína samkvæmt ákvæðum reglugerðar þessarar.